ddrg/super_eurlex huggingface dataset:
KIRJALLINEN KYSYMYS E-1587/01 esittäjä(t): Rosa Miguélez Ramos (PSE) komissiolle. Ajoverkkojen kieltäminen.



Virallinen lehti nro 350 E , 11/12/2001 s. 0197 - 0197



KIRJALLINEN KYSYMYS E-1587/01 esittäjä(t): Rosa Miguélez Ramos (PSE) komissiolle (1. kesäkuuta 2001) Aihe: Ajoverkkojen kieltäminen Neuvosto päätti 8. kesäkuuta 1998 kieltää ajoverkkojen käytön. Se vahvisti neljän vuoden siirtymäajan, jonka kuluessa ajoverkkoja käyttävien alusten määrää vähennettäisiin asteittain niin, että joulukuuhun 2001 mennessä niitä ei käytettäisi ollenkaan. Kalavaroja säästäviä pyydyksiä käyttävä tonnikalalaivasto, joka jo aikoja sitten hylkäsi ajoverkkojen käytön, on kuitenkin huolissaan tietyistä toimista, joilla pyritään estämään näitä verkoista luopuminen. Voiko komissio vahvistaa, että se noudattaa neuvoston päätöstä? Voiko komissio taata, että velvoitetta vähentää asteittain ajoverkkojen käyttöä noudatetaan? Jos näin ei ole, miksi asteittaista vähentämistä ei noudateta siirtymäaikana? Mistä syystä Ranska, Yhdistynyt kuningaskunta, Italia ja Irlanti voivat komission mielestä olla noudattamatta tätä velvoitetta? Mihin toimiin komissio on ryhtynyt pakottaakseen nämä valtiot noudattamaan asteittaista vähentämistä? Voiko komissio antaa Euroopan parlamentille luettelon vielä ajoverkkoja käyttävistä aluksista? Tonnikalalaivaston mielestä ajoverkkoja käyttäviä aluksia koskeva luettelo, jonka jäsenvaltiot lähettivät komissiolle siirtymäajan astuttua voimaan, oli väärennetty. Uskooko komissio siis, että sen käytössä oleva luettelo vastaa todellisuutta? Franz Fischlerin komission puolesta antama vastaus (18. heinäkuuta 2001) Komissio on sitoutunut panemaan täytäntöön tietyistä kalavarojen teknisistä säilyttämistoimenpiteistä annetun asetuksen (EY) N:o 894/97 muuttamisesta 8 päivänä kesäkuuta 1998 annetun neuvoston asetuksen (EY) N:o 1239/98(1). Komissio toimitti parlamentille sen pyynnöstä jo vuonna 2000 raportin laajalti vaeltavien kalojen pyynnissä käytettävien ajoverkkojen käyttöä koskevan yhteisön lainsäädännön täytäntöönpanosta vuosina 1998 ja 1999. Raportin tietojen mukaan jäsenvaltiot noudattavat neuvoston asetusta (EY) N:o 1239/98. Raportista parlamentin jäsen saa selville ajoverkkoja käyttävien kalastusalusten lukumäärän. Vuotta 2000 koskeva raportti valmistuu pian. (1) EYVL L 171, 17.6.1998.
KIRJALLINEN KYSYMYS P-1130/01 esittäjä(t): Antonio Tajani (PPE-DE) neuvostolle. Kristittyjen joukkomurhat eri puolilla maailmaa.



Virallinen lehti nro 364 E , 20/12/2001 s. 0048 - 0049



KIRJALLINEN KYSYMYS P-1130/01 esittäjä(t): Antonio Tajani (PPE-DE) neuvostolle (3. huhtikuuta 2001) Aihe: Kristittyjen joukkomurhat eri puolilla maailmaa Yhdistyneet kansakunnat ja monet ihmisoikeusjärjestöt ovat viime aikoina varoittaneet kristittyihin kohdistuvien vainojen hälyttävästä lisääntymisestä eri puolilla maailmaa: 165 000 kuollutta ja 200 miljoonaa vainojen kohteeksi joutunutta vuonna 2000. Euroopalla, jonka syvät, juutalaisten joukkoteurastuksesta aiheutuneen häpeän synnyttämät haavat eivät ole vielä umpeutuneet, on velvollisuus ryhtyä toimiin uskonnonvapauden varjelemiseksi. Mihin toimiin neuvosto aikoo ryhtyä varjellakseen kaikille ihmisille kuuluvaa uskonnonvapautta ja taatakseen oikeuden siihen Euroopassa ja muualla maailmassa? Mitä neuvosto aikoo tehdä estääkseen tällaiset suvaitsemattomuudesta ja uskonnollisesta syrjinnästä johtuvat tapaukset ja turvatakseen työn, jota maallikot ja lähetystyöntekijät tekevät jatkuvasti henkensä uhalla? Vastaus (27. syyskuuta 2001) 1. Neuvosto on viime vuosina kiinnittänyt paljon huomiota syrjinnän torjumiseen. Jo vuonna 1996 se hyväksyi yhteisen toiminnan rasismin ja muukalaisvihan vastaisesta toiminnasta(1). Euroopan unionista tehdyn sopimuksen 29 artiklassa vahvistetaan, että unionin tavoitteena on antaa kansalaisille korkeatasoinen suoja vapauteen, turvallisuuteen ja oikeuteen perustuvalla alueella(2). Vuonna 2000 neuvosto antoi direktiivin rodusta tai etnisestä alkuperästä riippumattoman yhdenvertaisen kohtelun periaatteen täytäntöönpanosta(3) ja teki päätöksen syrjinnän torjumista koskevan yhteisön toimintaohjelman perustamisesta vuosiksi 2001-2006(4). Nizzan Eurooppa-neuvostossa Euroopan parlamentti, neuvosto ja komissio antoivat juhlallisella julistuksella Euroopan unionin perusoikeuskirjan(5), jossa tunnustetaan siinä esitetyt oikeudet, vapaudet ja periaatteet. Mainittakoon erityisesti, että perusoikeuskirjan 10 artiklan mukaan jokaisella on oikeus ajatuksen, omantunnon ja uskonnon vapauteen ja että 22 artiklan mukaan unioni kunnioittaa kulttuurista, uskonnollista ja kielellistä monimuotoisuutta. 2. Neuvoston puheenjohtajavaltio pyrkii saamaan aikaan EU:n jäsenvaltioiden yhteisen kannan aina, kun Yhdistyneissä Kansakunnissa tai Euroopan neuvostossa on määrä tehdä sitovimmiksi tärkeitä uskonnonvapautta koskevia asiakirjoja. (1) EYVL L 185, 24.7.1996, s. 5. (2) EYVL C 340, 10.11.1997, s. 1. (3) EYVL L 180, 19.7.2000, s. 22. (4) EYVL L 303, 2.12.2000, s. 23. (5) EYVL C 364, 18.12.2000, s. 1.
KIRJALLINEN KYSYMYS E-1047/01 esittäjä(t): Camilo Nogueira Román (Verts/ALE) komissiolle. Geneeriset aids-lääkkeet.



Virallinen lehti nro 318 E , 13/11/2001 s. 0192 - 0192



KIRJALLINEN KYSYMYS E-1047/01 esittäjä(t): Camilo Nogueira Román (Verts/ALE) komissiolle (3. huhtikuuta 2001) Aihe: Geneeriset aids-lääkkeet Mikä on komission kanta siihen kiistanalaiseen asiaan, että suuret maailmanlaajuiset lääketehtaat aikovat valmistaa ja myydä geneerisiä aids-lääkkeitä taudista kärsivissä kolmannen maailman maissa? Onko komissio valmis Maailman terveysjärjestön tapaan asettamaan etusijalle tämän vitsauksen parantamisessa tarpeelliset inhimilliset vaatimukset sen sijaan, että se suosisi lääketehtaiden ylivaltaan perustuvia itsekkäitä etuja? Pascal Lamyn komission puolesta antama vastaus (14. kesäkuuta 2001) Komissio on ottanut selvän kannan tähän kysymykseen tiedonannossaan Toimintaohjelma: HI-virusta ja aidsia, malariaa ja tuberkuloosia koskeva nopeutettu toiminta köyhyyden vähentämisessä(1). Ohjelman painopistealueita ovat sen varmistaminen, että köyhien maiden markkinoilla on riittävästi edullisia lääkkeitä sekä investointien lisääminen terveydenhuoltoon ja tutkimukseen. Monissa kehitysmaissa on HIV/aids-epidemian aiheuttama hätätila. Asiaa koskevan kansainvälisen tietoisuuden lisääntymisen vuoksi yhä useammat lääketehtaat tarjoavat nykyään tuotteitaan kehitysmaihin maailmanmarkkinoiden alhaisimpia hintoja vastaavilla hinnoilla. Komissio tukee tätä kehitystä ja edistää maailmanlaajuisen porrastetun hintajärjestelmän käyttöönottoa. Se uskoo, että porrastetut hinnat tulevat olemaan sääntö, jota noudatetaan toimitettaessa lääkkeitä, joko patentoituja tai ei, kehitysmaihin, ja sillä varmistetaan, että kyseisiä lääkkeitä toimitetaan riittävästi ja edullisilla hinnoilla. (1) KOM(2001) 96 lopullinen.
KIRJALLINEN KYSYMYS P-1763/01 esittäjä(t): Albert Maat (PPE-DE) komissiolle. Aseistakieltäytyjän pahoinpitely Turkmenistanissa.



Virallinen lehti nro 340 E , 04/12/2001 s. 0243 - 0244



KIRJALLINEN KYSYMYS P-1763/01 esittäjä(t): Albert Maat (PPE-DE) komissiolle (12. kesäkuuta 2001) Aihe: Aseistakieltäytyjän pahoinpitely Turkmenistanissa Turkmenistanin salainen palvelu pahoinpiteli hiljan Dimitri Meljnitsenko -nimisen aseistakieltäytyjän. Syynä oli se, että hän kieltäytyi antamasta pakollista uskollisuusvalaa presidentille kristilliseen vakaumukseensa vedoten. Pahoinpitelyn jälkeen Meljnitsenko lähetettiin takaisin armeijayksikköönsä, jossa hänen kohtalonsa on tämän jälkeen hyvin epävarma. Onko Euroopan komissio tietoinen tästä räikeästä ihmisoikeusrikkomuksesta? Miten komissio aikoo painostaa Turkmenistanin viranomaisia, jotta tapaus ei toistuisi? Christopher Pattenin komission puolesta antama vastaus (29. kesäkuuta 2001) Komissio yrittää saada jäsenvaltioiden Aagabatissa olevien lähetystöjen sekä Euroopan turvallisuus- ja yhteistyöjärjestön (ETYJ) Turkmenistanin-edustuston välityksellä tietoja aseistakieltäytyjä Dimitri Meljnitsenkon ihmisoikeuksien loukkaamisesta. Dimitri Meljnitsenkon tapaus ei ole ensimmäinen laatuaan. Nuorten turkmenistanilaisten on suoritettava pakollinen kahden vuoden varusmiespalvelus, jonka aikana heidän on vannottava uskollisuudenvala maan presidentille. Koska maan lainsäädännössä ei tunnusteta aseistakieltäytymistä, useita nuoria ja varsinkin kristittyjä on pidätetty heidän ilmoitettuaan kieltäytyvänsä palveluksen suorittamisesta ja valasta. Varmistaakseen ihmisoikeuksien ja Turkmenistanin tekemien kansainvälisten sitoumusten kunnioittamisen sekä lupauksensa mukaisesti komissio ottaa nämä kysymykset esiin jokaisessa kokouksessa Turkmenistanin viranomaisten kanssa. Se on ollut myös mukana useissa unionin puheenjohtajavaltion ETYJ:n puitteissa tekemissä virallisissa yhteydenotoissa, jotka ovat koskeneet vähemmistöjen oikeuksia ja uskonnonvapautta.
KIRJALLINEN KYSYMYS P-1401/01 esittäjä(t): Hervé Novelli (PPE-DE) komissiolle. Peltojen pakollinen 10 prosentin kesannointi.



Virallinen lehti nro 350 E , 11/12/2001 s. 0144 - 0144



KIRJALLINEN KYSYMYS P-1401/01 esittäjä(t): Hervé Novelli (PPE-DE) komissiolle (3. toukokuuta 2001) Aihe: Peltojen pakollinen 10 prosentin kesannointi Vuodesta 1992 peltoihin sovelletaan yhteisön hehtaaritukea, johon kuuluvat kesannointitoimet. Tämä erityisjärjestely otettiin uudelleen käyttöön uutta YMP:n uudistusta koskevan vuoden 1999 Berliinin sopimuksen yhteydessä. Näin uudella viljatuotteiden järjestelyllä on säilytetty alhaiset interventiohinnat, joka on korvattu 50-prosenttisesti pinta-alatuella. Nämä tuet on ehdollistettu velvollisuuteen kesannoida pelloista vähintään 10 prosenttia tai enemmän, jos tuottajat näin toivovat, jäsenvaltioiden asettamissa rajoissa. Ranskassa tämä raja on 30 prosenttia. Vaikka tämä uusi uudistus oli tarkoitettu markkinoiden tasapainon varmistamiseksi, toistuvat BSE- ja suu- ja sorkkatautikriisit ovat osoittaneet tämän uudistuksen rajat ja saattaneet naudan- ja lampaanlihan tuottajaketjut pysyvään epätasapainoon. Viimeisessä yhteisön maatalousalan huippukokouksessa helmikuussa 2000 ei päästy sopimukseen naudanlihamarkkinoiden tervehdyttämisestä. Komissio hyväksyi kuitenkin, että jäsenvaltiot voivat antaa valtionapua karjankasvattajille korvatakseen niille hullun lehmän taudin aiheuttamia menetyksiä. Katsooko komissio, että Euroopan unionin olisi aika huolehtia velvollisuuksistaan ja ehdottaa kesannointitoimien vähentämistä, jotta tuottajat voivat joko käyttää näitä peltoja viljelyyn tai nauta- ja lammaskarjan ruokkimiseen? Franz Fischlerin komission puolesta antama vastaus (11. kesäkuuta 2001) Peltokasvien tukijärjestelmän mukaisesti kesannoiduilla alueilla ei voida harjoittaa minkäänlaista maataloustuotantoa, paitsi jos kysymyksessä on muu kuin ihmis- tai eläinravinnon tuottaminen tai jos viljelyä harjoitetaan luonnonmukaista maataloutta koskevien sääntöjen mukaisesti palkoviljakasvien viljelemiseksi. Lampaan- ja naudanliha-alan kriisejä ei voida ratkaista sallimalla laiduntaminen kesannoiduilla alueilla, vaan kyseessä olevien alojen yhteisten markkinajärjestelyjen yhteydessä ehdotetuin asianmukaisin toimenpitein. Komission vuoden 2000 lopusta lähtien toteuttamat toimenpiteet ovat jo edistäneet merkittävästi lihamarkkinoiden tasapainottamista.
KIRJALLINEN KYSYMYS E-1921/01 esittäjä(t): Karin Riis-Jørgensen (ELDR) komissiolle. Tarjouskilpailujen perusteella tehtävät julkiset hankinnat.



Virallinen lehti nro 364 E , 20/12/2001 s. 0223 - 0224



KIRJALLINEN KYSYMYS E-1921/01 esittäjä(t): Karin Riis-Jørgensen (ELDR) komissiolle (28. kesäkuuta 2001) Aihe: Tarjouskilpailujen perusteella tehtävät julkiset hankinnat Koska Euroopan parlamentti käsittelee tarjouskilpailuja koskevia direktiivejä, esitän komissiolle seuraavan kysymyksen: 1. Kuinka suuri julkisten hankintojen osuus on kunkin jäsenvaltion BKT:stä? 2. Kuinka suuri tarjouskilpailujen osuus on julkisten hankintojen arvosta kussakin jäsenvaltiossa? Frederik Bolkesteinin komission puolesta antama vastaus (3. syyskuuta 2001) Komissio on arvioinut julkisten hankintojen kokonaisarvon prosentteina bruttokansantuotteesta (BKT) vuosilta 1993-1998. >TAULUKON PAIKKA> Nämä luvut perustuvat julkisyhteisöjä koskeviin tietoihin, jotka jäsenvaltioiden kansalliset tilastolaitokset ovat ilmoittaneet komissiolle vuodelta 1979 olevan Euroopan kansantalouden tilinpitojärjestelmän (EKT-1979) mukaisesti ja jotka Euroopan yhteisöjen tilastotoimisto (Eurostat) on varmentanut. Ne sisältävät myös yleishyödyllisten laitosten tekemiä hankintoja koskevat arviot, jotka perustuvat kyseisten yksikköjen vuosina 1994 ja 1998 toimittamiin tietoihin. Vuodesta 1998 sovelletun EKT-1995:n tilinpitosääntöjen mukaisiksi muutettuina luvut voivat olla esitettyä suurempia. Komissio on myös arvioinut Euroopan yhteisöjen virallisen lehden täydennysosassa (S-sarja) julkaistujen julkisten hankintojen kokonaisarvon prosentteina bruttokansantuotteesta vuosilta 1994-1999. Taulukko toimitetaan suoraan arvoisalle parlamentin jäsenelle sekä parlamentin sihteeristölle. Euroopan kansantalouden tilinpitojärjestelmän käyttöönotto vaikuttaa myös arvioon virallisessa lehdessä julkaistujen julkisten hankintojen arvosta, joka ilmoitetaan prosentteina BKT:sta, koska BKT:n laskentamenetelmät ovat muuttuneet mutta julkaistuja julkisia hankintoja koskevan arvion laadintamenetelmä on säilynyt ennallaan. Jotta vertailukelpoisuus voitaisiin säilyttää, vuotta 1998 koskevat luvut on seuraavassa taulukossa ilmoitettu sekä aikaisempien että EKT-1995:n tilinpitosääntöjen mukaisina.
KIRJALLINEN KYSYMYS E-1850/01 esittäjä(t): Francisca Sauquillo Pérez del Arco (PSE) komissiolle. Rahoituksen kieltäminen Algerian Watch -verkkosivustolle.



Virallinen lehti nro 350 E , 11/12/2001 s. 0233 - 0234



KIRJALLINEN KYSYMYS E-1850/01 esittäjä(t): Francisca Sauquillo Pérez del Arco (PSE) komissiolle (26. kesäkuuta 2001) Aihe: Rahoituksen kieltäminen Algerian Watch -verkkosivustolle Komissio on kieltäytynyt rahoittamasta Algerian Watch -Internet-portaalia sillä perusteella, että rahoittavien hankkeiden on kuuluttava niihin maakohtaisen ohjelman alueisiin ja osa-alueisiin, jotka komissio ja Algerian hallitus ovat yhdessä etukäteen määritelleet. Onko tavallista, että valittaessa hankkeita tai toimintoja komission rahoitettaviksi Meda-ohjelmasta edunsaajavaltioiden hallitusten on etukäteen hyväksyttävä hankkeet ja niiden rahoitus? Katsooko komissio, että Algerian Watch -verkkosivuston, jonka avulla edistetään demokratiaa, avoimuutta ja moniarvoisuutta Algeriassa, olisi saatava yhteisön rahoitusta? Onko komissiota neuvottu jonkin algerialaisen tai eurooppalaisen viranomaisen, laitoksen tai organisaation taholta, että sen ei pitäisi rahoittaa kyseistä verkkosivustoa? Christopher Pattenin komission puolesta antama vastaus (26. heinäkuuta 2001) Meda-yhteistyössä komissio ja kumppanimaan hallitus laativat yhdessä kolmivuotisen maaohjelman, jossa määritellään yhteisön avustuksen piiriin kuuluvat alat. Toiminnan on oltava osa Algerian hallituksen kanssa sovittua kokonaisohjelmaa. Algeria Watchin rahoituspyyntö koskee Internet-sivuston englanninkielisen osaston kehittämistä. Hankkeen tavoitteena on välittää Algeriaa koskevia tietoja Eurooppaan. Komissio ei ole saanut miltään taholta pyyntöjä Algeria Watch -verkkosivuston rahoituksen kieltämisestä.
KIRJALLINEN KYSYMYS P-2026/01 esittäjä(t): Marianne Eriksson (GUE/NGL) komissiolle. Milloin Schengenin sopimus ei ole enää voimassa?.



Virallinen lehti nro 350 E , 11/12/2001 s. 0236 - 0237



KIRJALLINEN KYSYMYS P-2026/01 esittäjä(t): Marianne Eriksson (GUE/NGL) komissiolle (3. heinäkuuta 2001) Aihe: Milloin Schengenin sopimus ei ole enää voimassa? Göteborgissa pidetyn huippukokouksen yhteydessä Ruotsin poliisiylihallituksen päällikkö ja Länsi-Götanmaan läänin poliisipäällikkö kumosivat Schengenin sopimuksen. Kysyn, millä perusteilla Schengenin sopimus voidaan kumota, ketkä voivat tehdä sen ja kuinka pitkäksi aikaa sopimus voidaan kumota? António Vitorinon komission puolesta antama vastaus (20. heinäkuuta 2001) Schengenin sopimuksen soveltamisesta tehdyn yleissopimuksen (joka on sisällytetty osaksi Euroopan unionia) 2 artiklan 2 kohdassa määrätään, että jos yleinen järjestys tai kansallinen turvallisuus sitä edellyttää, jäsenvaltio voi neuvoteltuaan muiden jäsenvaltioiden kanssa päättää, että sisärajoilla suoritetaan rajoitetun ajan tilanteen edellyttämiä kansallisia rajatarkastuksia. Jos yleinen järjestys tai kansallinen turvallisuus edellyttää välittömiä toimia, kyseinen jäsenvaltio toteuttaa tarvittavat toimet ja ilmoittaa niistä mahdollisimman pian muille jäsenvaltioille. Rajatarkastusten suorittaminen jälleen sisärajoilla on siten poikkeustoimi, jonka on oltava oikeasuhteinen jäsenvaltion tilanteeseen nähden. Toimen keston on rajoituttava yleiseen järjestykseen tai kansalliseen turvallisuuteen kohdistuvan uhkan mukaisesti. Lopullisen päätöksen rajatarkastusten ottamisesta uudelleen käyttöön tekee asianomainen jäsenvaltio. Edellä oleva selvitys perustuu Schengenin säännöstöön sellaisena kuin se on sisällytetty Euroopan unioniin. Kyseinen, alun perin hallitusten välinen säännöstö on jatkossa kokonaisuudessaan korvattava ensimmäiseen ja kolmanteen pilariin kuuluvilla asianmukaisilla säädöksillä. Komissio on ilmoittanut työohjelmassaan, että se aikoo tehdä Schengenin sopimuksen soveltamisesta tehdyn yleissopimuksen 2 artiklaa koskevan säädösehdotuksen. Komissio katsoo sillä välin, että perustamissopimuksen valvojana sille on toimitettava asianomaiset ilmoitukset samalla tavoin ja samaan aikaan kuin Schengenin sopimuksen sopimuspuolille. Tämän tehtävänsä mukaisesti se myös osallistuu asiaa koskeviin neuvotteluihin.
KIRJALLINEN KYSYMYS E-0485/01 esittäjä(t): Elspeth Attwooll (ELDR) ja Niels Busk (ELDR) neuvostolle. Kalastusteollisuuden valtiontuki.



Virallinen lehti nro 340 E , 04/12/2001 s. 0038 - 0038



KIRJALLINEN KYSYMYS E-0485/01 esittäjä(t): Elspeth Attwooll (ELDR) ja Niels Busk (ELDR) neuvostolle (23. helmikuuta 2001) Aihe: Kalastusteollisuuden valtiontuki Komissio käynnisti vastikään virallisen tutkimuksen Ranskan ja Espanjan valtiontukijärjestelmän selvittämiseksi. Nämä maat myöntävät tukea kalastusteollisuudelle polttoaineiden viimeaikaisten hinnankorotusten vuoksi. Puhuessaan Euroopan parlamentin kalastusvaliokunnassa 10. lokakuuta 2000 ranskalainen neuvoston puheenjohtaja Jean Glavany lupasi pyytää komissiolta tietoja siitä, mihin kohtuullisiin toimenpiteisiin voitaisiin ryhtyä kalastusteollisuuden rakenteellisen kriisin aiheuttamien paineiden lievittämiseksi. Voiko neuvosto kertoa pääpiirteittäin, mihin yhteisiin toimiin tässä asiassa on ryhdytty? Vastaus (10. heinäkuuta 2001) Neuvostolle ei ole tältä osin esitetty mitään ehdotusta yhteisön erityiseksi toimeksi. Neuvosto haluaisi kuitenkin muistuttaa, että kansallisten toimenpiteiden on oltava yhdenmukaisia yhteisön kilpailusääntöjen ja valtiontukia koskevien sääntöjen kanssa. Tällaiset toimenpiteet olisi ilmoitettava komissiolle, ja niiden olisi oltava degressiivisiä sekä ajallisesti rajattuja. Kysymystä käsiteltiin neuvostossa puheenjohtajavaltion aloitteesta 17. marraskuuta 2000. Asian käsittelyä ei ole jatkettu.
KIRJALLINEN KYSYMYS E-0882/01 esittäjä(t): Carlos Carnero González (PSE) komissiolle. San Fernando de Henaresin kunnassa (Espanja) sijaitsevalle lintujensuojelualueelle N:o 142 suunnitellun teollisuusalueen rakentamisesta tehty valitus.



Virallinen lehti nro 340 E , 04/12/2001 s. 0115 - 0116



KIRJALLINEN KYSYMYS E-0882/01 esittäjä(t): Carlos Carnero González (PSE) komissiolle (27. maaliskuuta 2001) Aihe: San Fernando de Henaresin kunnassa (Espanja) sijaitsevalle lintujensuojelualueelle N:o 142 suunnitellun teollisuusalueen rakentamisesta tehty valitus El Molino -yhdistys on tehnyt valituksen siitä, että San Fernando de Henaresin kunnanhallitus (Madridin autonominen alue, Espanja) on hyväksynyt suunnitelman teollisuusalueen rakentamiseksi lintujensuojelualueelle 142. Lintujensuojelualueelle tunkeutuminen muuttaisi sitä voimassa olevien EU:n ympäristönormien, esimerkiksi luontotyyppien sekä luonnonvaraisen eläimistön ja kasviston suojelusta annetun neuvoston direktiivin 92/43/ETY(1) vastaisesti. Paikalliset tiedotusvälineet kertovat, että kyseinen valitus toimitettiin 2. syyskuuta 2000 komissiolle, joka on 16. tammikuuta 2001 vastannut valitukseen ilmoittamalla vastaanottaneensa sen ja aloittaneensa valitusta koskevien asioiden arvioinnin ja tutkimisen (sanomalehti Crónica de Madrid 12. helmikuuta 2001). Myös San Fernando de Henaresin kunnanvaltuuston sosialistiryhmä on kääntynyt kunnanhallituksen puheenjohtajan puoleen ja pyytänyt kiireellistä asian selvittämistä, koska se on luonnollisesti aiheuttanut rauhattomuutta ja huolestuneisuutta asukkaiden keskuudessa. Mihin toimiin komissio on ryhtynyt tässä asiassa? Missä vaiheessa on valitusta koskevien vakavien asioiden edellä mainittu arviointi ja tutkiminen? Mitä päätöksiä komissio aikoo tehdä suojellakseen lintujensuojelualuetta 142 ympäristönsuojelun periaatteiden mukaisesti kaikilta mielivaltaisilta ja EU:n voimassa olevan lainsäädännön vastaisilta toimilta, jotka edellä mainitut viranomaiset voisivat hyväksyä? (1) EYVL L 206, 22.7.1992, s. 7. Margot Wallströmin komission puolesta antama vastaus (8. toukokuuta 2001) Kyseinen alue vastaa todellakin lintujen erityissuojelualuetta nro 142, joka on luokiteltu sellaiseksi luonnonvaraisten lintujen suojelusta 2. huhtikuuta 1979 annetun neuvoston direktiivin 79/409/ETY(1) nojalla. Lisäksi kyseinen alue on luokiteltu luontotyyppien sekä luonnonvaraisen eläimistön ja kasviston suojelusta 21. toukokuuta 1992 annetun neuvoston direktiivin 92/43/ETY nojalla yhteisön tärkeänä pitämäksi alueeksi (SIC 3110006). Komissio pyysi hiljattain valituksen tekijöiden antamien tietojen pohjalta Espanjan viranomaisia esittämään huomautuksensa esille tulleista seikoista. Lisäksi se pyysi kyseisiä viranomaisia toimittamaan jäljennöksen hankkeen ympäristövaikutuksia koskevasta selvityksestä sekä yksityiskohtaisen kuvauksen mainitulla alueella esiintyvistä luontotyypeistä. Komissio aikoo joka tapauksessa varmistaa, että yhteisön lainsäädäntöä sovelletaan tässä tapauksessa asianmukaisesti. (1) EYVL L 103, 25.4.1979.